Document ID: 32014D0848

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 26ης Νοεμβρίου 2014 για την τροποποίηση της απόφασης 2010/4/ΕΕ, Ευρατόμ με την οποία εξουσιοδοτείται η Βουλγαρία να χρησιμοποιεί στατιστικά δεδομένα ετών προγενέστερων του προτελευταίου έτους και να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ [κοινοποιηθείσα υπό τον αριθμό C(2014) 8929] (Το κείμενο στη βουλγαρική γλώσσα είναι το μόνο αυθεντικό) (2014/848/ΕΕ, Ευρατόμ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, Έχοντας υπόψη τον κανονισμό (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας (1), και ιδίως το άρθρο 4 παράγραφος 4 και το άρθρο 6 παράγραφος 3 δεύτερη περίπτωση, Μετά από διαβούλευση με τη συμβουλευτική επιτροπή ιδίων πόρων, Εκτιμώντας τα ακόλουθα: (1) Για τους σκοπούς της κατανομής των πράξεων κατά στατιστική κατηγορία όπως προβλέπεται στο άρθρο 4 παράγραφος 4 του κανονισμού (ΕΟΚ, Ευρατόμ) αριθ. 1553/89, η Βουλγαρία μπορεί πλέον να χρησιμοποιήσει τους εθνικούς λογαριασμούς που αναφέρονται στο προτελευταίο έτος πριν από το οικονομικό έτος για το οποίο υπολογίζεται η βάση των πόρων που προέρχονται από τον ΦΠΑ. Η Βουλγαρία δεν χρειάζεται πλέον να εξουσιοδοτείται για να χρησιμοποιεί εθνικούς λογαριασμούς ετών προγενέστερων του προτελευταίου έτους για τα οικονομικά έτη μετά το 2013. Ως εκ τούτου, το άρθρο 1 θα πρέπει να περιοριστεί χρονικά έως την 31η Δεκεμβρίου 2013. (2) Βάσει του άρθρου 390α της οδηγίας 2006/112/ΕΚ του Συμβουλίου (2), η Βουλγαρία μπορεί, σύμφωνα με τις προϋποθέσεις που ίσχυαν σε αυτό το κράτος μέλος κατά την ημερομηνία προσχώρησής του, να συνεχίσει να απαλλάσσει τις διεθνείς μεταφορές επιβατών του παραρτήματος X μέρος B σημείο 10 της εν λόγω οδηγίας, για όσο διάστημα η ίδια απαλλαγή εφαρμόζεται σε ένα από τα κράτη μέλη που ήταν μέλη της Κοινότητας την 31η Δεκεμβρίου 2006. Οι πράξεις αυτές πρέπει να λαμβάνονται υπόψη για τον προσδιορισμό της βάσης των ιδίων πόρων ΦΠΑ. (3) Η Βουλγαρία ζήτησε εξουσιοδότηση από την Επιτροπή προκειμένου να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων ΦΠΑ, δεδομένου ότι δεν μπορεί να υπολογίσει επακριβώς τη βάση των ιδίων πόρων ΦΠΑ για τις πράξεις που αναφέρονται στο παράρτημα X μέρος B σημείο 10 της οδηγίας 2006/112/ΕΚ. Ο υπολογισμός αυτός ενδέχεται να επισύρει αδικαιολόγητα διοικητικά βάρη σε σχέση με το αποτέλεσμα των πράξεων αυτών στο σύνολο της βάσης των ιδίων πόρων ΦΠΑ της Βουλγαρίας. Η Βουλγαρία μπορεί να κάνει τον υπολογισμό χρησιμοποιώντας κατά προσέγγιση εκτιμήσεις γι' αυτήν την κατηγορία πράξεων. Συνεπώς, η Βουλγαρία θα πρέπει να εξουσιοδοτηθεί να υπολογίζει τη βάση των ιδίων πόρων ΦΠΑ χρησιμοποιώντας κατά προσέγγιση εκτιμήσεις. (4) Για λόγους διαφάνειας και ασφάλειας δικαίου, η εφαρμογή αυτής της εξουσιοδότησης είναι σκόπιμο να περιοριστεί χρονικά. (5) Ως εκ τούτου, είναι σκόπιμο να τροποποιηθεί αναλόγως η απόφαση 2010/4/ΕΕ, Ευρατόμ της Επιτροπής (3), ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2010/4/ΕΕ, Ευρατόμ τροποποιείται ως εξής: 1) Τα άρθρα 1 και 2 αντικαθίστανται από το ακόλουθο κείμενο: «Άρθρο 1 Για την κατανομή ανά συντελεστή που αναφέρεται στο άρθρο 4 παράγραφος 4 του κανονισμού (ΕΟΚ, Ευρατόμ) αριθ. 1553/89, η Βουλγαρία εξουσιοδοτείται, από την 1η Ιανουαρίου 2009 έως την 31η Δεκεμβρίου 2013, να χρησιμοποιεί τα αριθμητικά στοιχεία που προκύπτουν από τους εθνικούς λογαριασμούς του τρίτου ή του τέταρτου έτους πριν από το οικονομικό έτος για το οποίο πρέπει να υπολογιστεί η βάση των ιδίων πόρων που προέρχονται από τον ΦΠΑ. Άρθρο 2 Για τον υπολογισμό της βάσης των ιδίων πόρων που προέρχονται από τον ΦΠΑ από την 1η Ιανουαρίου 2009 έως την 31η Δεκεμβρίου 2018, η Βουλγαρία εξουσιοδοτείται να χρησιμοποιεί κατά προσέγγιση εκτιμήσεις για τις διεθνείς μεταφορές επιβατών του παραρτήματος X μέρος Β σημείο 10 της οδηγίας 2006/112/ΕΚ.» . 2) Το άρθρο 3 απαλείφεται. Άρθρο 2 Η παρούσα απόφαση απευθύνεται στη Δημοκρατία της Βουλγαρίας. Βρυξέλλες, 26 Νοεμβρίου 2014.

Classification Labels:
2380
2304
593
1218
1219

Label Descriptions:
{"2380": "Φόροι καταναλώσεως", "2304": "Έμμεση φορολογία", "593": "ΦΟΡΟΛΟΓΙΑ", "1218": "Στατιστική", "1219": "ΟΙΚΟΝΟΜΙΑ"}

EuroVoc IDs (Original): 2181
5781
5283
5087
122
56
3098
2504
1321
5268
914
2200
3258
4256

EuroVoc IDs (Expanded): 2181
5781
5283
5087
122
56
3098
2504
1321
5268
914
2200
3258
4256

Dataset Source: meu

Split: test